ΤΕΛΕΥΤΑΙΑ ΕΝΗΜΕΡΩΣΗ 10:32

Το... γάντι στον πρωθυπουργό, Αλέξη Τσίπρα πετάει ο πρόεδρος της Νέας Δημοκρατίας, Κυριάκος Μητσοτάκης, όσον αφορά στο ζήτημα-αιχμή της μείωσης του αφορολόγητου ορίου. Ο αρχηγός της αξιωματικής αντιπολίτευσης τόνισε ότι το κόμμα της αξιωματικής αντιπολίτευσης θα καταθέσει, με το άνοιγμα της Βουλής, τροπολογία, για να παραμείνει το αφορολόγητο στα επίπεδα που είναι σήμερα, προκαλώντας τον κ. Τσίπρα να δείξει εάν πραγματικά εννοεί όσα λέει για το μέτρο.

"Το αφορολόγητο ψηφίστηκε από τον ΣΥΡΙΖΑ. Εμείς τη μείωση του αφορολόγητου δεν την ψηφίσαμε. Προκαλώ τον κ. Τσίπρα να προσυπογράψει την τροπολογία της ΝΔ. Με το που ανοίξει η Βουλή. Για την κατάργηση της μείωσης του αφορολόγητου. Για να παραμείνει το αφορολόγητο εκεί που είναι σήμερα. Εάν εννοεί αυτά που λέει να την προσυπογράψει. Και να πάμε μαζί να διαπραγματευτούμε με τους εταίρους. Να βάλω κι εγώ πλάτη", επεσήμανε ο κ. Μητσοτάκης, σε συνέντευξη που παραχώρησε στην τηλεόραση του Αντέννα.

Ο πρόεδρος της Νέας Δημοκρατίας σημείωσε πως στόχος του είναι να γίνει ο πρωθυπουργός που θα βγάλει τη χώρα οριστικά και αμετάκλητα από την κρίση. "Σήμερα έχει χαθεί η ελπίδα από μία ολόκληρη γενιά. Φιλοδοξώ να είμαι ο πρωθυπουργός που θα βγάλει τη χώρα οριστικά και αμετάκλητα από την κρίση. Ο κ. Τσίπρας δοκιμάστηκε και απέτυχε. Οδήγησε τη χώρα σε λάθος κατεύθυνση. Έχω το σχέδιο, τη βούληση, τη συνέπεια λόγων και έργων. Μπορώ να κοιτάξω τους πολίτες στα μάτια και να τους πείσω ότι μπορώ να κάνω τα πράγματα καλύτερα. Έχουμε προτάσεις συγκροτημένες, κοστολογημένες και εφαρμόσιμες. Αισθάνομαι απολύτως έτοιμος για τις ευθύνες, εφόσον με εμπιστευτεί ο ελληνικός λαός. Έχω πει στα στελέχη μην ράψουν ακόμα υπουργικά κοστούμια. Τώρα, φοράμε στολή εργασίας", σημείωσε, ενώ τοποθέτησε την πολιτική Μαξίμου και Τσίπρα δίπλα στα συμφέροντα των λίγων.

"Έχω μιλήσει για τη μείωση του ΕΝΦΙΑ οριζόντια. Έχω μιλήσει για επενδύσεις και νέες θέσεις απασχόλησης. Όταν μιλάω για μείωση στα μερίσματα. Όταν μιλάω για την ανάγκη να δημιουργήσουμε πρότυπα σχολεία, από το Περιστέρι και τη Δυτική Αττική. Όταν μιλάω για την ασφάλεια. Αυτό αφορά τους πολλούς ή τους λίγους; Ποιος με κατηγορεί ότι είμαι με την ελίτ; Αυτός που στο ευρωψήφοδέλτιό του φιγουράρει το όνομα του κ. Κόκκαλη. Ο ΣΥΡΙΖΑ ανακάλυψε ξαφνικά την πολιτική μείωσης των φόρων. Ο ΣΥΡΙΖΑ που υπερφορολόγησε, που τίναξε στον αέρα τη μεσαία τάξη. Καλώς τα παιδιά θα έλεγα. Μιλάω για μείωση των φόρων εδώ και τρία χρόνια", τόνισε.

Θα καταθέσουμε την πρόταση μομφής κατά Πολάκη. "Χυδαίος και φασιστικός ο πολιτικός βίος του"

Ο Κυριάκος Μητσοτάκης, που χαρακτήρισε "χυδαίο και φασιστικό" τον πολιτικό βίο του αναπληρωτή υπουργού Υγείας, Παύλου Πολάκη, επεσήμανε ότι η οδός Πειραιώς θα προχωρήσει στην κατάθεση πρότασης μομφής εναντίον του, με το άνοιγμα της Βουλής. "Ο κ. Τσίπρας είχε συγκεκριμένες επιλογές. Και μετατρέπει την πρόταση μομφής σε πρόταση εμπιστοσύνης. Άρα, παίρνει επάνω του τον κ. Πολάκη. Ταυτίζει ολόκληρη την κυβέρνηση με τον Παύλο Πολάκη. Εάν ο κ. Τσίπρας θέλει ντιμπέιτ, θα το έχουμε στη Βουλή. Να προκηρύξει, επίσης, εκλογές και να κάνουμε όσα ντιμπέιτ θέλει", είπε. Παράλληλα, ο αρχηγός της αξιωματικής αντιπολίτευσης ανέφερε ότι στόχος του, το βράδυ της 26ης Μαΐου, είναι η ευρεία νίκη της "γαλάζιας" παράταξης.

"Η ιδιαίτερη πολιτική σημασία των ευρωεκλογών είναι δεδομένη. Οι πολίτες δεν θα ψηφίσουν μόνο για την Ευρώπη. Θα ψηφίσουν, για να στείλουν μηνύματα στο εσωτερικό της χώρας. Είμαι βέβαιος ότι θα αποδοκιμάσουν τον κ. Τσίπρα. Ότι θα δώσουν θετική ψήφο στη ΝΔ. Στόχος μου είναι το βράδυ της 26ης Μαΐου να έχει δοθεί ξεκάθαρο μήνυμα πολιτικής αλλαγής. Θέλω μία πλατιά και ευρεία νίκη της ΝΔ. Και μία απόρριψη του ΣΥΡΙΖΑ", τόνισε ο αρχηγός της αξιωματικής αντιπολίτευσης.

Ο 13ος και 14ος μισθός δε θα καταργηθούν ποτέ. Είναι fake news του ΣΥΡΙΖΑ

Ο Κυριάκος Μητσοτάκης στράφηκε εναντίον της Κουμουνδούρου, όταν ερωτήθηκε για τον 13ο και 14ο μισθό. "Αποτελεί κλασικό παράδειγμα fake news του ΣΥΡΙΖΑ. Δεν πρόκειται να καταργηθούν ο 13ος και 14ος μισθός στον ιδιωτικό τομέα. Ποτέ. Αυτή τη στιγμή δεν υπάρχει δυνατότητα για 13η σύνταξη. Μέλημά μας είναι οι επενδύσεις. Η ανάπτυξη. Η μείωση των φόρων. Οι νέες θέσεις εργασίας. Ώστε ο συνταξιούχος να ξέρει ότι θα έχει μεγαλύτερο εισόδημα πληρώνοντας λιγότερους φόρους. Θα ήταν λαϊκισμός να πω στους πολίτες ότι τους τάζω 13η σύνταξη", σημείωσε. "Oι βασικές μας δεσμεύσεις για τις μειώσεις των φόρων θα έρθουν άμεσα στο προσκήνιο. Θα είναι στον προϋπολογισμό του 2020. Στο ΣΥΡΙΖΑ ακούν επενδύσεις και βγάζουν... σπυράκια. Εμείς θα ακολουθήσουμε άλλο δρόμο. Για εμάς επενδύσεις είναι πάνω από όλα καλές θέσεις απασχόλησης. Για εμένα επιχειρήσεις και εργαζόμενοι πάνε μαζί. Είμαστε υπέρμαχοι των ελεύθερων συλλογικών διαπραγματεύσεων. Και θα το στηρίξουμε αυτό. Μία επιχείρηση ευημερεί, εάν ευημερούν και οι εργαζόμενοί της", πρόσθεσε ο πρόεδρος της Νέας Δημοκρατίας.

Μεγάλη η σημασία του νέου ασφαλιστικού

Ο αρχηγός της αξιωματικής αντιπολίτευσης εστίασε και πάλι στην πρόταση της οδού Πειραιώς για ένα νέο ασφαλιστικό τριών πυλώνων, αφού καταργηθεί ο νόμος Κατρούγκαλου. "Θα υπάρχει ένας πρώτος πυλώνας υποχρεωτικός και δημόσιος, με μειωμένους φορολογικούς συντελεστές και ένας δεύτερος πυλώνας με κεφαλαιοποιητικά χαρακτηριστικά και όχι υποχρεωτικά δημόσια διαχείριση... Θα γίνουμε και εμείς κανονική χώρα. Είμαστε χρεωμένοι, αλλά αυτό δεν είναι άλλοθι", σημείωσε.

Ο Τσίπρας έδειξε ιστορική ασχετοσύνη με τη συμφωνία των Πρεσπών

Κληθείς να τοποθετηθεί για τη συμφωνία των Πρεσπών, ο Κυριάκος Μητσοτάκης διεμήνυσε πως θα επιχειρήσει να μετριάσει τις αρνητικές της συνέπειες, καθώς το βασικό διαπραγματευτικό όπλο, η είσοδος στο ΝΑΤΟ, έχει χαθεί. "Θα προστατεύσουμε το brand Μακεδονία. Θα βοηθήσουμε τις επιχειρήσεις της Μακεδονίας. Θα κατοχυρώσουμε στην Ευρωπαϊκή Ένωση όσο το δυνατόν περισσότερες ονομασίες ΠΟΠ, ενώ θα προχωρήσουμε και στην εφαρμογή ενός σχεδίου ανάπτυξης της Βόρειας Ελλάδας", είπε και στάθηκε οξύς κατά του πρωθυπουργού.

"Όταν ακούω τον κ. Τσίπρα για τη συμφωνία των Πρεσπών, σκέφτομαι ότι ξεχνάει μια περίοδο, εκείνη που οι Έλληνες πολέμησαν για να είναι η Μακεδονία ελληνική. Ο κ. Τσίπρας έδειξε περισσή αλαζονεία και ιστορική ασχετοσύνη", επεσήμανε.

Δεν υπάρχει περίπτωση συνεργασίας με ΣΥΡΙΖΑ

Ο Κυριάκος Μητσοτάκης, με το βλέμμα στην επόμενη ημέρα των εθνικών εκλογών, υπενθύμισε τη δέσμευσή του ότι, ακόμα και αυτοδύναμη να είναι η Νέα Δημοκρατία, θα επιδιώξει ευρύτερες συναινέσεις.

"Μπροστά μας έχουμε ευρωεκλογές. Τα μηνύματα πρέπει να σταλούν τώρα. Και αυτοδύναμος να είμαι θα επιδιώξω ευρύτερες συναινέσεις. Ο ελληνικός λαός δεν θα στείλει μήνυμα συγκυβέρνησης ΝΔ με ΣΥΡΙΖΑ. Δεν είμαι εγώ αυτός που θα εκφράσει αυτό. Την επόμενη ημέρα προοπτική συνεργασίας ΝΔ με Τσίπρα και ΣΥΡΙΖΑ στην παρούσα μορφή δεν υπάρχει", τόνισε. "Υπάρχουν και άλλα κόμματα", πρόσθεσε.

Τυχοδιώκτης ο Τσίπρας

Με το βλέμμα στραμμένο στο αποτέλεσμα των ισπανικών εκλογών, ο Κυριάκος Μητσοτάκης ήταν άκρως δηκτικός. "Βλέπω εναγκαλισμούς του κ. Τσίπρα με το νικητή των ισπανικών εκλογών, αλλά οι Ποδέμος είναι το αδελφό κόμμα του ΣΥΡΙΖΑ. Βλέπουμε πόσο τυχοδιώκτης είναι ο κ. Τσίπρας, που εγκαταλείπει εύκολα τους παλαιούς πολιτικούς φίλους του. Εδώ στην Ελλάδα η κεντροδεξιά είναι δυνατή. Είναι ανανεωμένη", σχολίασε.